Suraj Ghumde 8975557559's Hello English Profile
Suraj Ghumde 8975557559
Seloo, Maharashtra, India 14
Hello Code : SURA10WF Doiteronomio 28 | Beibele Inthaneteng | Phetolelo ya Lefase le Lefsa
28 “Ge e ba o ka theetša lentšu la Jehofa Modimo wa gago ka go ela hloko gore o phethe ditaelo tša gagwe ka moka tšeo ke go laelago tšona lehono,+ gona Jehofa Modimo wa gago o tla go bea ka godimo ga ditšhaba tše dingwe ka moka tša lefaseng.+
2 Ditšhegofatšo ka moka tše di latelago di tlo go tlela tša ba tša go fihlelela,+ ka gobane o theetša lentšu la Jehofa Modimo wa gago:
3 “O tla šegofatšwa motseng+ wa ba wa šegofatšwa mašemong.+
4 “Go tla šegofatšwa bana* ba gago,+ seenywa sa mmung wa gago le tšeo di tswetšwego ke diruiwa tša gago,+ e lego dinamane tša dikgomo tša gago, diputšanyana le dikwanyana tša mohlapeng wa gago.+
5 “Go tla šegofatšwa seroto+ sa gago le legopo la gago la go dubela hlama.+
6 “O tla šegofatšwa ge o tsena, wa ba wa šegofatšwa ge o etšwa.+
7 “Jehofa o tla dira gore manaba a gago ao a go tsogelago a fenywe pele ga gago.+ Ge a etla go go tsogela a tla tla ka tsela e tee, eupša ge a tšhaba pele ga gago a tla tšea ka ditsela tše šupago.+
8 Jehofa o tla go šegofaletša dipolokelo tša gago+ le tšohle tšeo o di dirago+ gomme a go šegofatša nageng yeo yena Jehofa Modimo wa gago a go neago yona.
9 Jehofa o tla go thea wa ba setšhaba se sekgethwa go yena,+ feela bjalo ka ge a go enetše,+ ka ge o boloka ditaelo+ tša Jehofa Modimo wa gago e bile o sepetše ditseleng tša gagwe.
10 Merafo ka moka ya lefaseng e tla bona gore leina la Jehofa le a dirišwa mo go wena+ gomme e tla go boifa.+
11 “Jehofa o tla atiša bana ba gago+ kudu le tšeo di tswetšwego ke diruiwa tša gago gotee le dienywa tša mmung wa gago,+ gona nageng yeo Jehofa a enetšego borakgolokhukhu ba gago gore o tla go nea yona.+
12 Jehofa o tla go bulela polokelo ya gagwe e botse, ona magodimo, gore a nešetše naga ya gago pula ka lebaka la gona+ le go šegofatša mediro ka moka ya seatla sa gago;+ wena o tla adima ditšhaba tše dintši mola e le gore o ka se adingwe.+
13 Jehofa o tla go bea ka hlogong e sego ka moseleng; wena o tla ba feela ka godimo,+ o ka se be ka tlase, ka gobane o kwa ditaelo+ tša Jehofa Modimo wa gago tšeo ke go laelago tšona lehono gore o di latele le go di phetha.
14 O se ke wa aroga mantšung ka moka ao ke go laelago ona lehono, wa arogela ka go le letona goba ka go le letshadi,+ e le gore o latele medimo e mengwe o e hlankele.+
15 “Ge o ka se theetše lentšu la Jehofa Modimo wa gago wa ba wa se ele hloko gore o phethe ditaelo tša gagwe ka moka le melao ya gagwe tšeo ke go laelago tšona lehono, gona dithogako tše ka moka tše di latelago di tla go tlela gomme tša go fihlelela:+
16 “O tla rogakwa motseng+ wa ba wa rogakwa mašemong.+
17 “Go tla rogakwa seroto+ sa gago le legopo la gago la go dubela hlama.+
18 “Go tla rogakwa bana ba gago,+ seenywa sa mmung wa gago,+ dinamane tša dikgomo tša gago gotee le diputšanyana le dikwanyana tša mohlapeng wa gago.+
19 “O tla rogakwa ge o tsena wa ba wa rogakwa ge o etšwa.+
20 “Jehofa o tla go romela thogako,+ kgakanego+ le kotlo+ medirong ya gago ka moka yeo o lekago go e dira, go ba go fihlela o fedišwa e bile o hwelela ka go akgofa, ka baka la bobe bja mediro ya gago ka ge o ntlogetše.+
21 Jehofa o tla go kgomaretša ka leuba la bolwetši go fihlela a go fedišitše nageng yeo o yago go e tšea gore e be ya gago.+
22 Jehofa o tla go otla ka bolwetši bja mafahla,+ letadi, go ruruga, phišo ya letadi, tšhoša,+ phišo e kgolo+ le bolwetši bja dibjalo.+ Di tla go kgomarela go fihlela o ehwa.
23 Leratadima la gago leo le lego ka godimo ga hlogo ya gago le tla fetoga koporo gomme lefase le le lego ka tlase ga gago la fetoga tšhipi.+
24 Jehofa o tla nea naga ya gago mmu le lerole bakeng sa pula. Di tla theogela go wena di etšwa legodimong go fihlela ge o fedišitšwe.
25 Jehofa o tla dira gore o fenywe pele ga manaba a gago.+ Ge o eya go a tsogela matla o tla sepela ka tsela e tee, eupša ge o tšhaba pele ga ona o tla tšea ka ditsela tše šupago; mebušo ka moka ya lefase e tla tšhoga ge e bona dilo tše mpe tšeo di go welago.+
26 Setopo sa gago e tla ba dijo tša nonyana e nngwe le e nngwe ya magodimong le tša sebata sa nageng, go se yo a di tšhošago.+
27 “Jehofa o tla go otla ka bolwetši bja dikutu bja Egipita,+ ka dikaku,* lekhwekhwe le go garoga, tšeo o ka se kgonego go di alafa.
28 Jehofa o tla go otla ka bogaswi,+ bofofu+ le kgakanego ya pelo.+
29 O tla ba motho yo a phopholetšago gohle mosegare wa sekgalela, go etša ge sefofu se phopholetša leswiswing la bofofu bja sona,+ gomme o ka se atlege ditseleng tša gago; o tla dula o radiiwa e bile o hulwa go se yo a go phološago.+
30 O tla beeletša mosadi gomme a katwa ke monna yo mongwe.+ O tla aga ntlo eupša wa se dule go yona.+ O tla bjala serapa sa merara eupša wa se bune dienywa tša sona.+
31 Poo ya gago e tla hlabja pele ga mahlo a gago eupša o ka se je le seripana sa yona. O tla hulwa pokolo ya gago eupša o ka se e hwetše gape. Dinku tša gago di tla newa manaba a gago eupša o ka se be le mophološi.+
32 Barwa ba gago le barwedi ba gago ba tla gafelwa batho bašele+ mola mahlo a gago a lebeletše gomme o tla dula o hlologetše gore ba boe, eupša diatla tša gago di tla hloka matla.+
33 Dienywa tša mmu wa gago le puno ya gago ka moka di tla jewa ke batho bao o sa ba tsebego;+ o tla ba motho yo a radiiwago le yo a ripitlwago ka mehla.+
34 O tla gafišwa ke tšeo mahlo a gago a tlago go di bona.+
35 “Jehofa o tla go otla ka dišo tše šoro matolong le maotong, tšeo di ka se alafegego, le go tloga ka tlase ga lenao go ya phogong.+
36 Wena le kgoši+ ya gago yeo o tlago go ipeela yona, Jehofa o tla le rakela+ setšhabeng seo wena le borakgolokhukhu ba gago le bego le sa se tsebe; gona moo le tla hlankela medimo e mengwe yeo e dirilwego ka kota le ka leswika.+
37 O tla ba selo se se tlabago,+ gwa hlabja seema+ ka wena wa ba wa kwerwa ke merafo ka moka yeo Jehofa a tlago go go rakela go yona.
38 “O tla gaša peu e ntši mašemong eupša o tla buna ganyenyane+ ka gobane dimela tša gona di tla fetšwa ke tšie.+
39 O tla bjala dirapa tša merara le go di hlagolela eupša o ka se nwe beine ya yona e bile o ka se bune selo+ ka gobane di tla fetšwa ke seboko.+
40 O tla ba le mehlware seleteng sa gago ka moka eupša o ka se tlole ka makhura a yona ka gobane mahlware a gago a tla wa.+
41 O tla belega barwa le barwedi, eupša ba ka se dule e le ba gago ka gobane ba tla ya bothopša.+
42 Dihlare tša gago ka moka le dienywa tša gago tša nageng ya gago di tla senywa ke dikhunkhwane tše di phuphuselago.
43 Modiiledi yo a lego go wena o tla dulela go hlatlogela godimo go go feta, mola wena o tla dulela go theogela tlasetlase.+
44 Yena o tla go adima mola wena o ka se mo adime selo.+ E tla ba hlogo wena wa ba mosela.+
45 “Dithogako tše ka moka+ di tla go tlela, tša go hlomarela le go go fihlelela go fihla o fedišitšwe,+ ka ge o se wa theetša lentšu la Jehofa Modimo wa gago ka go lota ditaelo tša gagwe le melao ya gagwe tšeo a go laetšego tšona.+
46 Di dule mo go wena le go bana ba gago e le pontšho le seka go iša mehleng ya neng le neng,+
47 ka baka la ge o se wa hlankela Jehofa Modimo wa gago ka go hlalala le ka pelo e thabilego+ ka ge o be o atetšwe ke dilo tšohle.+
48 O tla hlankela manaba a gago+ ao Jehofa a tlago go a romela gore a lwe le wena, wa a hlankela o swerwe ke tlala,+ lenyora, o hloboletše e bile o hloka se sengwe le se sengwe; yena o tla go rweša joko ya tšhipi molaleng go fihlela a go fedišitše.+
49 “Jehofa o tla go tsošetša setšhaba sa go tšwa kgole+ gore se tlo lwa le wena, sa go tšwa pheletšong ya lefase, sa go etša ntšhu ge e phupha,+ setšhaba seo o ka se kwešišego leleme la sona,+
50 setšhaba sa sefahlego se bogale,+ seo se ka se šetšego mokgalabje goba sa gaugela lesogana.+
51 Se tla ja tšeo di tswetšwego ke diruiwa tša gago le dienywa tša mmung wa gago go fihlela o fedišitšwe.+ Se ka se go šadišetše mabele, beine e mpsha goba makhura, dinamane tša dikgomo tša gago goba diputšanyana le dikwanyana tša mohlapeng wa gago, go ba go fihlela se go fedišitše.+
52 Se tla go rakelela o le ka gare ga dikgoro tšohle tša gago go fihlela ge go ewa merako ya gago e megolo le e tiilego yeo o e botilego nageng ya gago ka moka, ee, se tla go rakelela o le ka gare ga dikgoro tšohle tša gago nageng ya gago ka moka yeo Jehofa Modimo wa gago a go neilego yona.+
53 Ke moka o tla ja bana ba gago, nama ya barwa le barwedi ba gago+ bao Jehofa Modimo wa gago a go filego bona, ka baka la boima le kgatelelo tša go dikanetšwa ke manaba a gago.
54 “Ge e le monna yo boleta kudu le yo a neneketšwago mo go lena, leihlo la gagwe+ le tla lebelela ngwanabo ka bonaba, mosadi wa gagwe yo a mo ratago le bana ba gagwe bao ba šetšego,
55 e le gore a se nee le o tee wa bona nama ya bana ba gagwe yeo a tlago go eja, ka gobane a tla be a se sa šaletšwe ke selo ka baka la boima le kgatelelo tša go dikanetšwa ke lenaba la gago dikgorong tšohle tša gago.+
56 Ge e le mosadi yo boleta le yo a neneketšwago yo a lego go wena, yo a sa kago a leka go gata mo fase ka leoto la gagwe ka baka la boleta bja gagwe le go neneketšwa ga gagwe,+ yena leihlo la gagwe le tla lebelela ka bonaba monna wa gagwe yo a mo ratago, morwa wa gagwe le morwedi wa gagwe,
57 ka gobane a ka se nyake go ba nea nama le ge e le efe ya ngwana wa gagwe yo a tlago go mmelega gaešita le go ba nea dilo tšeo di tlago go tšwa ka mpeng ya gagwe ka morago ga ge a belege.+ Yena o tla jela tšeo ka moka ka sephiring ka baka la boima le kgateletšego ya go dikanetšwa ke lenaba la gago o le ka gare ga dikgoro tšohle tša gago.+
58 “Ge e ba o ka se ele hloko go phetha mantšu a ka moka a molao wo, ao a ngwadilwego pukung+ ye e le gore o boife leina le la letago+ le leo le boifišago,+ e lego Jehofa,+ Modimo wa gago,
59 gona Jehofa o tla gakatša dikotlo tša gago le dikotlo tša bana ba gago kudu, ya ba dikotlo tše dikgolo le tše di sa felego+ gotee le malwetši a šoro le ao a sa folego.+
60 O tla go bušetša malwetši ka moka a Egipita ao o bego o a boifa gomme a tla go kgomarela.+
61 Le gona bolwetši le ge e le bofe le kotlo le ge e le efe tšeo di sa ngwalwago pukung ya molao wo, Jehofa o tla go tlišetša tšona go fihlela o fedišitšwe.
62 Le tla šala ka ba sego kae ka palo,+ gaešita le ge le be le etša dinaledi tša magodimo ka bontši,+ ka gobane ga se la theetša lentšu la Jehofa Modimo wa lena.
63 “Go etša ge Jehofa a ile a thabela go le dira tše botse le go le atiša,+ yena Jehofa o tla thabela go le fediša le go le bolaya;+ le tla gašanywa la tlošwa nageng yeo le yago go e tšea gore e be ya lena.+
64 “Jehofa o tla le gašanyetša ditšhabeng ka moka go tloga pheletšong e nngwe ya lefase go ya go e nngwe+ gomme le tla hlankela medimo e mengwe yeo e dirilwego ka kota le ka leswika, yeo lena goba borakgolokhukhu ba lena le bego le sa e tsebe.+
65 O ka se iketle gare ga ditšhaba tšeo,+ e bile o ka se be le moo dinao tša gago di gatago gona; gona moo Jehofa o tla thothometša pelo ya gago,+ a foufatša mahlo a gago+ le go lapiša moya wa gago.
66 O tla tšhogela bophelo bja gago kudu, wa dula o boifa bošego le mosegare, gomme o ka se tsebe seo se tlago go go diragalela bophelong bja gago.+
67 Mesong o tla re: ‘Eka nkabe e le mantšiboa!’ Ke moka mantšiboa wa re: ‘Eka nkabe e le mesong!’ Tšeo o tla di bolela ka baka la go boifa ga pelo ya gago le ka baka la seo o tlago go se bona ka mahlo a gago.+
68 Jehofa o tla le bušetša Egipita ka dikepe ka tsela yeo ke le boditšego ka re: ‘Le ka se tsoge le e bone gape.’+ Le tla ithekišetša manaba a lena gore le be makgoba a banna le bahlanka ba basadi,+ eupša go ka se be le yo a le rekago.”
^ Phetolelo ya lentšu ka lentšu e re, “seenywa sa mpa ya gago.”